b'\n_START_ARTICLE_\nSorteringssamfunnet\n_START_PARAGRAPH_\nSorteringssamfunnet er et begrep som beskriver et samfunn der enkelte individer er sortert bort fra samfunnet p\xc3\xa5 bakgrunn av egenskaper. Begrepet blir brukt av H\xc3\xb8yre og Kristelig Folkeparti (KrF) i den politiske debatten._NEWLINE_Begrepet \xc2\xabsorteringssamfunnet\xc2\xbb er sammensatt av ordene sortering og samfunn. Det blir oftest brukt i sammenheng med etiske debatter om gen- og bioteknologi.\n_START_SECTION_\nBruken av ordet\n_START_PARAGRAPH_\nBegrepet sorteringssamfunn er ikke et nytt begrep og Hilde Frafjord Johnson tok i bruk begrepet allerede 4. september 1993 i et intervju med Aftenposten.  Begrepet sorteringssamfunn blir blant annet brukt i debatten rundt tidlig ultralyd.\n_START_SECTION_\nDebatten om sorteringssamfunn\n_START_PARAGRAPH_\nForfatteren Thorvald Steen har deltatt i debatten og advart mot farene ved det han mener kan utvikle seg til et sorteringssamfunn. Ola Didrik Saugstad, barnelege og professor i barnesykdommer ved Universitetet i Oslo har ogs\xc3\xa5 deltatt i debatten og gitt uttrykk for sin bekymring. B\xc3\xa5de Steen og Saugstad har vunnet Livsvernprisen, henholdsvis i 2013 og 2007. KrF og H\xc3\xb8yre bruker begge ordet for \xc3\xa5 advare mot ideen om at noen kan sorteres bort i fra samfunnet. Jens Stoltenberg har uttalt at det er urettferdig \xc3\xa5 p\xc3\xa5st\xc3\xa5 at kvinner som velger \xc3\xa5 ta tidlig ultralyd er for et sorteringssamfunn. I den politiske debatten finnes ogs\xc3\xa5 de som hevder at sorteringssamfunnet allerede er her, og at det n\xc3\xb8dvendigvis ikke er noe negativt.'